**ОПШТИ ПОДАЦИ:**

Име и презиме: **Јела Станојевић**

Занимање: **Педагог**

Радно место: Техничка школа ГСП

Мејл адреса: jela.stanojevic@yahoo.com

**Како се дружити у време пандемије вируса корона**

Циљна група: ученици у вишим разредима основне школе и средњошколци

Облик рада: ППТ, вебинар

**ВЕБИНАР**

**Тема: Како се дружити у време пандемије вируса корона**

* Трајање вебинара: 45 минута
* Алат (програм) који ће бити коришћен за реализацију вебинара – ZOOM
* **Кратак опис тока вебинара**

Пре обраде теме, ученици путем опције чет постављају своје одговоре на постављена питања:

Шта ново можете, а шта не можете да радите са другарима у условима пандемије вируса корона?

Шта је оно што вам највише недостаје у насталој ситуацији?

1. Уводни део вебинара: уз пропратну презентацију обрађују се следеће теме

(5–10 минута):

* Појам и фактори социјализације
* Посебан акценат је стављен на вршњачку интеракцију.

**2.** Шта се променило у време пандемије вируса корона?(5–10 минута)

* Упознајемо ученике са новим правилима након проглашења пандемије вируса корона у породици, школи и међу вршњацима.

**3**. Како се дружити у време пандемије вируса корона (10–15 минута)

* Ову тему обрађујемо са ученицима на два нивоа: 1. примери дружења од куће и 2. примери дружења у природи.
* Посебан акценат се односи на развијање вршњачке интеракције у специфичним условима пандемије вируса, као и на развијање одговорног односа према свом здрављу и здрављу својих другара.
* **4**. Завршна дискусија (15–20 минута):

Након обраде теме ученици путем опције чет постављају своје одговоре на постављена питања:

Да ли сте упознати са неким новим активностима које су сада доступне?

На који начин су се неке активности прилагодиле новим условима и зашто?

Да ли сте након вебинара изградили другачији однос према очувању свог здравља и здравља својих другара?

- План за реализацију вебинара – број учесника од 15 до 25

- Материјал који ће бити коришћен током вебинара – презентација у Пауер Поинту

**Циљ рада:**

Подстицање и развој вршњачке интеракције у специфичним условима насталим у време пандемије вируса корона

**Исходи и компетенције:**

а) Ученици развијају дигиталне компетенције и ефикaснo кoристе информационе и комуникационе технологије (ИKT) зa кoмуникaциjу и сaрaдњу, како са наставницима тако и са другарима.

б) Ученици примењују комуникацијске вештине и изграђују одговоран однос према свом здрављу, здрављу својих другара и припремају се за одговорно учешће у демоктратском друштву.

**Предлог педагошких интервенција у обради теме са циљном групом којој је намењен, односно ученицима у вишим разредима основне школе и средњошколцима**

У раду је приказан значај вршњачке интеракције у специфичним условима, у време пандемије вируса корона. Како су односи са вршњацима важни, не само за социјални развој детета, већ током целог живота, тако је рад усмерен на пружање конкретних предлога ученицима виших разреда основне школе и средњошколцима, како да са својим другарима у време пандемије вируса корона уз примену адекватних мера проведу квалитетно и креативно време.

**Материјал за ППТ**

**Почетна активност**

Пре обраде теме ученици путем опције чет постављају своје одговоре на постављена питања:

1. Шта ново можете, а шта не можете да радите са другарима у време пандемије вируса?
2. Шта је оно што вам највише недостаје у новонасталој сутуацији?

**Појам и фактори социјализације**

Социјализација је поступак стицања услова, прихватања образаца, усвајања знања и вештина који ће помоћи човеку да изгради своју друштвеност, да се укључи у групу, заједницу и друштво.

Многи аутори се разликују по томе шта подразумевају под појмом социјализација, односно да ли већи акценат стављају на њен значај за појединца или за друштво.

Чајд и Елкин у виђењу социјализације стављају нагласак на учење помоћу индивидуе, док рецимо Еберли наглашава социјалну димензију која утиче на учење појединца и одређује опсег онога што је за њега прихватљиво.

У савременој науци личност и друштво се не проучавају као два одвојена система, већ се акценат ставља на интеракцију.

Према развојној когнитивној теорији, коју је развио Пијаже, сматра се да процес социјализације, а посебно развој моралне свести, у великој мери зависи од когнитивних функција. Према резултатима Пијажеових истраживања, дете је активно биће које покушава и делује на своју средину.

С друге стране, према схватању Виготског, теорија и пракса учења требало би да се заснивају на идеји учења као интерактивног, социјалног процеса у ком наставници и вршњаци имају кључну улогу. Теорија Виготског о томе како појединци уче једни од других често се користи за објашњавање бенефита учења у контексту групе. Учење је увек смештено у социјални контекст.

Социјализација као сложен процес своје задатке остварује кроз: култивисање позитивних емоција, развој самосталности, развој унутрашње контроле, развијање позитивне слике о себи, развијање алтруизма (друштвености), развијање вредносног система веровања и идеала.

Социјализацију плански и систематски спроводе најважнији фактори социјализације: породица, школа, вршњаци, друштвене организације и медији. Они непосредно утичу на социјализацију јединке у процесу раста и развоја.

У наставку рада акценат ће бити стављен на вршњачку интеракцију.

### Породица

Примарна (почетна) социјализација одвија се у породици. Породица је простор где се деца уче основним правилима и нормама понашања, схватају одређене симболе, разумеју њихова значења, усвајају језик, формирају навике и вредности. Једна од основних функција породице јесте социјализација њених чланова, првенствено деце. Породична социјализација утиче и на остале врсте идентитета као што су: радни, професионални, верски, политички и културни идентитет. Односи међу члановима засновани су на блискости, поверењу, сарадњи и поштовању, а да би породица функционисала, потребно је да се у оквиру ње одвија међусобна комуникација у којој ће се неговати приврженост и развијати индивидуалност.

### Школа

Школа је главни друштвени фактор у којој се одвија формализовано и институционализовано образовање. Она пружа могућности за остварење неколико димензија социјализације, као што су: учење и знање; генерацијско дружење; међугенерацијски односи; поштовање правила норми (институционална социјализација); у развоју различитих облика понашања, ставова и вредности и поштовање ауторитета. Примарни задатак школске социјализације јесте преношење знања, искуства и достигнућа (едукација) са претходне на нову генерацију и припрема за преузимање стандардних друштвених улога. Улога наставника је сложена и односи се на опште и међупредметне компетенције које треба да развија код ученика као што су: компетенција за целоживотно учење; комуникација; рад с подацима и информацијама; дигитална компетенција; решавање проблема; сарадња; одговорно учешће у демократском друштву; одговоран однос према здрављу; одговоран однос према околини; естетичка компетенција и предузимљивост и оријентација ка предузетништву. Креирањем окружења за учење, које укључује социјалну интеракцију и дискусију, наставници подржавају концепт стварања знања и вршњачког учења.

**Вршњаци и вршњачка интеракција**

У развијању способности сарадње, предусретљивости, емпатије, толерантности, бриге за другога, важна је сарадња међу децом и вршњацима. Ови односи су важни не само за социјални развој детета и младе особе, већ током целог живота. Вршњачке групе представљају основни облик спонтане социјализације где млади, посебно у тинејџерском узрасту, својим понашањем утичу једни на друге, тако што прихватају неке раније, али и заједнички граде нове обрасце понашања и деловања. Вршњачке групе привлаче слична интересовања, жеље за доказивањем и трагање за новим. У друштву вршњака код деце се развија солидарност и одговорност, као и подршка оних који нису одрасли.

Посматрајући децу, основце и средњошкoлце упознајући се са њиховим активностима у току дана, читајући литературу, истраживања, навешћемо како се друже деца различитог узраста.

У млађим разредима основне школе деца се друже у школи, за време одмора, укључују се у разне секције, а највећи део слободног времена проводе у игри. Игра је веома значајна, стваралачка и конструктивна активност за дете. Кроз игру дете истражује, сазнаје, открива, закључује и развија радозналост. Деца се друже и када су укључена у спорт.

У старијим разредима основне школе, дружење у школи наставља се и ван школе са другарима у зависности од активности и колико времена имају у току дана за дружење. Поред тренирања неког спорта, учења језика, похађања музичке школе и сличних активности дружења добијају другачији облик и интензивнија су. Мање су заступљени облици дружења везани за школу.

**Средњошколци, наравно, више него основци излазе у град и друже се по кафићима, клубовима и парковима. Оно што је неки тренд и уочљиво то је да средњошколци мање посећују музеје и позоришта, а највише одлазе у биоскопе да одгледају популарни филм који се приказује. Ноћни провод, журке као и прославе рођендана су свакако облици за добро дружење у овом узрасту.**

Дружење се наставља и на мобилном телефону, друштвеним мрежама, а то је општи тренд у последњих пар година скоро у свим узрастима.

Како показују резултати истраживања, деца у све ранијем узрасту почињу да користе дигиталне уређаје, а број деце и младих који свакодневно користе интернет у сталном је порасту, и у свету и код нас (Livingstone et al., 2011; Попадић и Кузмановић, 2013; OFCOM, 2015). За генерације које су рођене и одрастају у дигиталном добу, дигитална комуникација представља уобичајен, па чак и доминантан облик комуникације.

Крајем 2013. године, профил на некој од социјалних мрежа (најчешће на Фејсбуку) имало је 89% ученика/-ца основних и 92% ученика/-ца средњих школа из Србије. Спотове, серије и филмове на интернету свакодневно је гледало 50% ученика/-ца основних и 62% ученика/-ца средњих школа, док је преко чета свакодневно причало 41% ученика/-ца основних и средњих школа (Попадић и Кузмановић, 2013). Верујемо да су данас ови проценти још већи.

**Организације**

### Важан фактор социјализације представљају и разне врсте организација као што су политичке странке, хуманитарна удружења, невладине организације које у сваком друштву шире своја схватања и ставове остварујући одређене циљеве.

### Средства масовне комуникације

Средства масовне комуникације, као фактор социјализације, омогућују да поруке свакодневно брзо стигну до великог броја људи. Штампа, радио, телевизија, интернет веома утичу на мишљење, ставове и понашање људи, а сада у време пандемије вируса имају велики утицај. Телевизија је међу медијима преузела улогу образовне платформе.

**Шта се променило у време пандемије вируса корона?**

У условима пандемије вируса настале су промене код свих фактора социјализације.

**У породици**

У време пандемије вируса, укућани су више усредсређени једни на друге. Чланови у породици функционишу у сасвим новим условима – родитељи раде од куће, деца похађају онлајн наставу. Како би функционисала породица, постављају се другачија правила у кући: 1) одржавање личне хигијене и очување здравља свих укућана; 2) одржавање хигијене радних површина и уређаја који се користе; 3) прави се распоред дневних активности укућана; 4) прави се распоред рада на рачунару као и 5) усвајање и развијање обавеза, права и одговорности укућана. Можемо рећи да је у време пандемије породица добила појачану улогу.

**У школи**

У школи се сада одвија учење на даљину. Школа постаје место када се успоставља другачија интеракција на релацији наставник – ученик. Сада су наставници у ситуацији да доставе ученицима такав материјал који ће им олакшати разумевање садржаја, а корисно је и да тај материјал подстиче истраживачки дух и креативност код деце, посебно кроз комуникацију са вршњацима.

**Вршњаци и вршњачка интеракција**

Вршњачко учење, као и сваки други вид учења, треба да буде подржан свакодневно како у породици тако и у време пандемије вируса, јер новонастала ситуација не би смела да буде узрок социјалне изолације. Напротив, у време пандемије треба сагледати који су све отворени путеви сарадње са вршњацима.

У наставку рада, акценат је на вршњачкој интеракцији у време пандемије вируса, те ћемо у овом делу дати конкретне педагошке предлоге.

**Како се дружити у време пандемије вируса корона**

У насталој ситуацији, у време пандемије вируса корона, успостављена дружења потребно је ускладити са условима у којима се налази дете/ученик.

Навешћемо примере: 1. дружења од куће и 2. дружења у природи (напољу).

**1. Дружење од куће посматраћемо кроз два нивоа:**

а) дружење кроз онлајн наставу и

б) дружење путем онлајн друштвених и стратешких игара.

**а) Дружење кроз онлајн наставу**

У време настанка пандемије кренула је и онлајн настава. Нова ситуација је деци/ученицима одузимала време у прављењу налога, пријављивања на платформе, отварања мејлова, читања и слања истих. Поред одељењског старешине и родитеља, помоћ је стизала и од вршњака, јер нова ситуација није представљала препреку за одржавање контаката са вршњацима, развијање солидарности и дружења.

* Путем друштвених мрежа Viber, Instagram, Facebook, TikTok, WhatsApp као и СМС порука дружење се одвија кроз узајамно помагање у изради тестова, квизова и домаћих задатака.
* Едукативно дружење се одвија и када се анализира песма или пише есеј на основу одгледаног филма у вези са наставним градивом или прочитаном лектиром.
* Дружење путем друштвених мрежа испољава се и кроз изражавање креативности: сликање, цртање, фотографисање и након поставке истих, четују, лајкују постављен садржај.
* Дружење се одвија након пријаве на неки бесплатни програм за програмирање или учење страног језика.
* Могу се организовати дружења кроз онлајн посете музејима и позориштима.

**б) Дружење од куће путем онлајн друштвених и стратешких игара**

* Дружење са укућанима у време пандемије вируса јако је корисно, опуштајуће и занимљиво. Међутим, дружење са другарима у кући у време пандемије вируса треба избегавати, али се може организовати преко друштвених мрежа Viber, Instagram, Facebook, TikTok, WhatsApp и сл.
* Организовањем, као и укључивањем у онлајн друштвене игре (нпр. „човече, не љути се”) и стратешке игре (нпр. мица, шах...) не губи се на развијању такмичарског духа и зато је корисно уводити их с времена на време. Ове игре имају вишеструку корист за дете/ученика, јер поред осећаја припадности и саосећања, забаве и опуштања, утичу на развој логике, способност расуђивања и на развијање критичког мишљења.
* Виртуелне вожње аутомобила предстваљају посебан вид дружења за љубитеље брзих аутомобила.
1. **Дружење у природи (напољу)**

У време пандемије вируса, препорука је да се дружење са другарима остави по страни. Ипак, у случају организовања дружења у природи, добро је организовати виђање са једним другом/другарицом, односно виђање свести на минималну социјализацију.

Дружење овог типа може се сматрати пожељним, уколико се не користи опрема која се дели, као што су многи спортски реквизити за игру.

**Ипак, у новонасталој ситуацији, када се излази напоље са другом/другарицом, треба водити рачуна о следећем:**

* У шетњи можете да започнете неку од игрица као што су: на слово, на слово; каладонт; погоди ко сам; пантомима.
* Поред шетње, безбедне активности за дружење у природи су трчање, вожња сопственог бицикла, ролера или скејта.
* Држите дистанцу и трудите се да се не приближавате превише једни другима.
* Одаберите она места или стазе где нема пуно људи.
* Ставите рукавице и заштитне маске.
* У случају да скинете рукавице, имајте при руци антибактеријско средство за суво прање руку.
* Избегавајте седење на клупи и додиривање било којих површина, реквизита за игру.
* Не додирујте лице рукама.

**Како постоје правила ван куће, тако постоје и правила по повратку кући:**

* Изујте се испред врата и пребришите обућу или је изнесите на терасу.
* Изнесите гардеробу напоље на сунце и пресвуците се у кућну гардеробу.
* Изнесите бицикл, ролере, скејт напоље на сунце.
* Дезинфикујте предмете које сте користили током боравка напољу (телефон, кључеве).

**Завршна активност**

* Након обраде теме и приказаних активности ученици путем опције чет постављају своје одговоре на постављена питања:

Да ли сте упознати са неким новим активностима које су сада доступне?

На који начин су се неке активности прилагодиле новим условима?

Да ли сте након вебинара изградили другачији однос према очувању свог здравља и здравља својих другара?

За крај, износимо **поруке проистекле из дружења у време пандемије вируса корона:**

* Дружити се, али уз примену адекватних мера и социјалне дистанце ради очувања свог здравља, здравља својих укућана и другара.
* Користити мобилне телефоне и друштвене мреже за едукативне садржаје.
* Увести квизове, учити појмове, утврђивати знања кроз вршњачко учење.
* Развијати код деце истраживачки и креативни дух, кроз израду паноа, укључење у пројекте...
* Наставити са друштвеним играма и у кући и у школи, кад год то услови дозвољавају.
* Будите солидарни и дружите се са вршњацима.

Литература и релевантни линкови

1. Јанковић, С. (1986). *Млади у друштву вршњака*. Београд: Институт за педагошка истраживања. Просвета.
2. Пијаже, Ж., Инхелдер, Б. (1996). *Интелектуални развој детета – изабрани радови*. Београд: Завод за уџбенике и наставна средства.
3. Виготски, Л. С. (1977*). Мишљење и говор*. Београд: Нолит.

<https://pcpress.rs/deca-i-mobilni-telefoni-u-vreme-vanrednog-stanja-kako-postaviti-granicu/> Приступљено 20. 4. 2020.

<https://www.valentinkuleto.com/2015/11/zasto-je-socijalna-interakcija-vazan-faktor-ucenja/> Приступљено 24. 4. 2020.

<https://sr.wikipedia.org/sr-ec/%D0%A1%D0%BE%D1%86%D0%B8%D1%98%D0%B0%D0%BB%D0%B8%D0%B7%D0%B0%D1%86%D0%B8%D1%98%D0%B0> Приступљено 23. 4. 2020.

<http://pspasojevic.blogspot.com/2010/11/blog-post_18.html> Приступљено 25. 4. 2020.

<http://www.mpn.gov.rs/wp-content/uploads/2015/08/priru%C4%8Dnik-interaktivni.pdf> Приступљено 25. 4. 2020.

<https://bebo.club/decja-druzenja-korona> Приступљено 11. 5. 2020.

<https://ananasmag.com/tech/5-besplatnih-drustvenih-igara-za-android/> Приступљено 11. 5. 2020.